**Ευρωπαϊκό Έργο ERASMUS+: Ανάπτυξη Εργαλείων Αξιολόγησης Κοινωνικής και Συναισθηματικής Μάθησης (SEL) στην Προσχολική Εκπαίδευση**

Το έργο **"Enhancing Social-Emotional Learning Assessment in Kindergarten Education" (eSEL)** είναι ένα ευρωπαϊκό πρόγραμμα Erasmus+ (KA210-SCH), που στοχεύει στην ενίσχυση των δεξιοτήτων των νηπιαγωγών για την αξιολόγηση της **κοινωνικής και συναισθηματικής ανάπτυξης** παιδιών ηλικίας 4–6 ετών. Το έργο υλοποιείται από κοινού από το ΕΠΙΨΥ και εταίρους από την Κύπρο και τη Μάλτα.

Η κοινωνική και συναισθηματική μάθηση (SEL) αναφέρεται στην ικανότητα των παιδιών να αναγνωρίζουν και να διαχειρίζονται τα συναισθήματά τους, να αναπτύσσουν ενσυναίσθηση, να συνεργάζονται και να παίρνουν υπεύθυνες αποφάσεις. Η SEL είναι βασικός πυλώνας για τη συνολική ευημερία και τη μελλοντική ακαδημαϊκή και κοινωνική επιτυχία των παιδιών.

**Στόχοι του έργου**

* Ανάπτυξη εργαλειοθήκης αξιολόγησης SEL με ερωτηματολόγια, λίστες παρατήρησης συμπεριφοράς και μικρο-δραστηριότητες.
* Σχεδιασμός και υλοποίηση εκπαιδευτικού προγράμματος για νηπιαγωγούς.
* Πιλοτική εφαρμογή της εργαλειοθήκης σε σχολεία προσχολικής εκπαίδευσης στην Ελλάδα, την Κύπρο και τη Μάλτα.
* Διάχυση και υποστήριξη πολιτικής για την ενσωμάτωση της SEL αξιολόγησης στην εκπαιδευτική πρακτική και τον σχεδιασμό άλλων προγραμμάτων.

**Επιστημονική συνεισφορά του ΕΠΙΨΥ**

Ο ρόλος του ΕΠΙΨΥ είναι ενεργός στον σχεδιασμό και την ανάπτυξη του εργαλείου αξιολόγησης, στην ψυχοεκπαίδευση των εκπαιδευτικών, καθώς και στην ανάλυση των αποτελεσμάτων της πιλοτικής εφαρμογής. Η επιστημονική ομάδα συνεισφέρει με τεκμηριωμένες μεθοδολογικές επιλογές, βασισμένες στη θεωρία της κοινωνικοσυναισθηματικής μάθησης και στη θετική ψυχολογία.

**Διάρκεια έργου: Φεβρουάριος 2025 – Ιούλιος 2026**

**Χρηματοδότηση: Erasmus+ (KA210-SCH) – Small Scale Partnerships in School Education\**

**Επιστημονικός Υπεύθυνος: Ομ. Καθηγητής Χ. Παπαγεωργίου, Δ/ντής ΕΠΙΨΥ**

**Συνεργάτες:** Βαρελά Βασιλική, Δρ. Ψυχολογίας

 Μαγλάρα Κωνσταντίνα, ψυχίατρος παιδιών και εφήβων